text: To kendte tyveknægte taget på fersk gerning
  13 juli 2016 kl. 07.39
  Tidligt onsdag morgen lykkedes det for en politipatrulje fra Syd- og Sønderjyllands Politi at fange to 23-årige mænd kort efter et indbrud i en villa i Tinglev.
  Et par indbrudstyve, som ifølge politiet normalt holder til i Esbjerg-området, var natten til onsdag taget på indbrudstur i det sønderjyske.
  Klokken 05.05 knuste de en rude i en villa på Vænget i Tinglev og stak efterfølgende af med en 40 centimeter høj lampe.
  Et vidne så imidlertid de to 23-årige mænd og tilkaldte politiet, og efter godt en halv times eftersøgning med hunde lykkedes det at fange de to tyveknægte, mens de stadig var i området. Det fortæller vagtchef Anders Hansen til TV SYD.
  De to mænd er taget med på politistationen i Aabenraa og er nu sigtet for indbrudet.
  Kvik patrulje fra Aabenraa anholdt to indbrudstyve på fersk gerning i Tinglev i morges #politidk #Aabenraa
  
  